ЈАВЕН ПОВИК ЗА КОМЕРЦИЈАЛИЗАЦИЈА НА ЦЕНТАР ЗА ПРЕРАБОТКА НА ХРАНА (FOOD HUB) – Пехчево

# 

# Вовед

Мрежата за рурален развој на Северна Македонија гради партнерства и остварува стратешка соработка за влијание врз политиките за рурален развој на локално и национално ниво, ја поддржува и ангажира руралната заедница преку активности за градење и искористување на нивните способности, вештини и знаења и промовира и застапува ставови кои поттикнуваат услови за еднаков развој и одржливо искористување на природните ресурси. Како организација која работи на континуиран развој и инклузија на рурални средини, целта на активностите на Мрежата за рурален развој на Северна Македонија е руралното население во Република Северна Македонија да живее и работи во инклузивна средина што поттикнува диверзификација и одржливост, овозможувајќи рамномерен развој и унапредување на социо-економските услови за живот, како и зачувување на природното богатство и културното наследство.

Проектот „Организациски развој на Мрежата за рурален развој на Северна Македонија и развој на одржливи модели за обезбеденост со храна во локалните заедници“ беше започнат од Мрежата за рурален развој на Северна Македонија во мај 2021 година. Проектот е дел од програмата IISEE, која има за цел да придонесе кон зголемување на приходите и социо-економско зајакнување на маргинализираните луѓе во руралните и под-урбаните средини во Северна Македонија. Истата е финансиски подржана од We Effect и SIDA.

Проектните активности на Мрежата за рурален развој на Северна Македонија се фокусирани на локалните рурални заедници, нивната еластичност и одржливост, овозможувајќи поддршка во руралниот развој со посебен акцент на сиромашните членови на заедницата. Еден од партнерите на Мрежата за рурален развој на Северна Македонија за реализација на оваа цел, е Локална Акциска Група (ЛАГ) – Малеш-Пијанец, с. Негрево.

ЛАГ Малеш-Пијанец ги спроведува јавните рурални политики преку вклучување на целокупната заедница и користење на принципите за одржлив развој. Како долгогодишна членка на Мрежата за рурален развој на Северна Македонија, ЛАГ-от се стреми да го развие регионот Малеш-Пијанец во економски зајакната и атрактивна туристичка еко-дестинација, да прерасне во европски конкурентен ЛАГ и значително да ја подобри инфраструктурата и животот во својот регион.

Во рамки на претходно спроведени проектни активности, Мрежата за рурален развој на Северна Македонија, со поддршка на We Effect и SIDA го разви **првиот Центар за преработка на храна (Food hub) во нашата држава, која од декември 2021 и официјално започна со работа.**

Центарот за преработка на храна (Food hub), како концепт, претставува кујна која е соодветно опремена и ги исполнува законските барања за безбедност на храна (HACCP) и служи како заеднички простор во кој сите заинтересирани локални чинители може да закажат термин за приготвување и преработка на своите производи, притоа користејќи ја во целост опремата и просторот од Центарот за преработка на храна, која се наоѓа во рамки на ОСУ „Ацо Русковски” - Пехчево.

Центрите за преработка на храна (Food hubs) во целиот свет како успешен модел помагаат при создавање еколошко и социјално одржливо земјоделство, го зголемуваат пристапот до здрава и свежа храна која поради намалување на трошоците за транспорт и логистика често е поевтина и до 20%. Тие ја зголемуваат локалната вработеност и дополнително го истакнуваат значењето на руралните средини и земјоделството во целина, што несомнено води до рурален развој и бројни економски придобивки за заедницата.

Центарот за преработка на храна може да се смета за корисен посредник кој ги поврзува земјоделските производителите со институционалните купувачи (ресторани, болници и училишта) и крајните потрошувачи. Исто така, Центарот за преработка на храна им помага на земјоделците да добијат пристап до поголеми пазари за да можат повеќе да се фокусираат на земјоделството и производството, а помалку на маркетингот, дистрибуцијата, итн.

Со цел да постави одржлив модел за функционирање на Центарот за преработка на храна во регионот Малеш-Пијанец, Мрежата за рурален развој на Северна Македонија, финансиски поддржана од We Effect, во соработка со ИМЕ програмата, го отвора повикот за комерцијализација на неговото работење преку партнерство со бизнис секторот, со што ќе се обезбеди интерес како на приватниот сектор, така и на локалната заедница во регионот.

Преку вклучување на искусен партнер од бизнис секторот во менаџирање на Центарот за преработка на храна, покрај зголемените приходи и новите работни места, ќе се обезбеди и подобрена продажба и подобра застапеност на пазарот како и **креирање подобар и поквалитетен локален производ и бренд,** кој дополнително ќе влијае врз економскиот развој и препознатливоста на целиот Малешевско-пијанечки Регион.

# Капацитет на Центарот за преработка на храна кој се става во функција на приватниот сектор

Центарот за преработка на храна е лоциран во училиштето во Пехчево и располага со посебен влез за нормално оперирање на бизнисот. Центарот ги има имплементирано сите услови за безбедно производство на храна и ги исполнува законските барања за безбедност на храна (HACCP).

Центарот за преработка на храна располага со работен простор од 120 м2 кој вклучува 3 работни простории, 2 модерно опремени тоалети и вкупна инвестиција во опрема за преработка и пакување на храна во вредност од 50.000 евра.

Опремата која е на располагање во Центарот за преработка на храна е следната:

* Екосоларна сушара со капацитет од 100 килограми;
* Два професионални електрични шпорети;
* Професионален плински шпорет;
* Професионален дупликатор и електрична вага;
* Пакерка за амбалажи со димензии на фолија (12\*17, 12\*20, 25\*40) ;
* Фрижидер за ладење со капацитет од 368 литри
* Вертикален замрзнувач со капацитет од 243 литри
* Три иноксни работни маси;
* ИТ опрема составена од: 15.6" HD LED екран - минимум Intel Core i3 процесор, RAM меморија од барем 4GB; вграден SSD Disc и мултифункционален црно-бел принтер со можност за копирање, скенер, принтер.

# Цел на повикот

Цел на повикот за комерцијализација на Центарот за преработка на храна е преку воспоставување на партнерство со искусен оператор од бизнис секторот да се започне со континуирано работење на Центарот преку имплементација на успешен и одржлив модел на соработка со малите производители од регионот Малеш-Пијанец.

Ваквиот модел на партнерство за комерцијализација на Центарот за преработка на храна ќе овозможи одлични услови за преработка на храна за избраниот оператор и за малите производители од регионот. Покрај финализација и додавање вредност на производите, операторот и локалните мали производители ќе имаат можност за воведување нови производи и технологии, подобрување на квалитетот, маркетингот и препознатливоста на производите од регионот.

Преку повикот ќе се воспостави долгорочна соработка помеѓу Мрежата за рурален развој на Северна Македонија, We Effect, ИМЕ програмата и Операторот, која позитивно ќе влијае врз развојот на Центарот, локалните чинители и целокупниот развој на Малешевско-пијанечкиот Регион.

Со реализација на активноста се очекува да се зајакнат организациски капацитети и финансиска одржливост на ЛАГ-от и Мрежата за рурален развој на Северна Македонија.

# Можности за дополнителна поддршка

Операторот кој ќе ги воспостави и менаџира операциите во Центарот за преработка на храна, согласно поднесените предлог-решенија може да добие дополнителна поддршка од Мрежата за рурален развој на Северна Македонија и ИМЕ програмата во делот на финализација и додавање вредност на производите, поддршка во маркетинг и промоција и помош при воспоставување на продажни канали за директен пласман. Поддршката може да биде и во насока на поголемо вмрежување и вклучување на локални производители кои комерцијално ќе го користат Центарот за преработка на храна и нивно приклучување кон концептот за заедничко брендирање на финалните производи.

# Права и обврски на операторот со Центарот за преработка на храна

# Права на операторот

Со потпишување на Договорот за соработка, операторот се стекнува со следните права за користење на Центарот за преработка на храна:

* Целосно користење на објектите и опремата во Центарот за преработка на храна, согласно предлогот на самиот оператор, наведен во апликацијата;
* Вклучување на производители од регионот и овозможување комерцијално да ги користат објектите и опремата на Центарот;
* Операторот ќе може да го користи Центарот за преработка на храна во период од 5 години со можност за продолжување на договорот;
* Можност за презентација на производите и активностите за време на различни активности на ЛАГ-от и општината;
* Можност за користење дополнителна поддршка од донатори (We Effect, IME програма и други, за модернизација на производството, маркетинг, брендирање и вмрежување на локално и национално ниво).

# Обврски на операторот:

Со потпишување на Договорот за соработка, операторот се стекнува со следните обврски од користење на Центарот за преработка на храна:

* Операторот е должен да плаќа закупнина за користењето на Центарот за преработка на храна (часови/денови/месеци) во зависност од бизнис моделот кој ќе го предложи во формуларот за апликација;
* Операторот е должен редовно да ги плаќа режиските трошоци кои ќе произлезат од користењето на Центарот;
* Операторот е должен да отстапи одреден број на денови/часови на други корисници на Центарот за преработка на храна согласно претходно утврден договор за соработка и временски распоред[[1]](#footnote-1);
* Секоја дополнителна инвестиција за доопремување на кујната, или трошок кој ќе се појави како резултат на работењето на Центарот во периодот на траење на договорот го сноси операторот. Доколку некоја од предложените идеи за модернизација е интересна и води кон зголемени приходи и работни места, постои можност за дополнителна поддршка од ИМЕ програмата и Мрежата за рурален развој на Северна Македонија;
* Сите трошоци кои ќе ги преземе операторот, кои се во функција на модернизација и подобрување на работата на Центарот за преработка на храна, согласно со предложениот модел се сметаат за подобни, доколку се во согласност со правилниците за работа и позитивните правни норми во Република Северна Македонија.
* Секоја промена или дополнување на бизнис моделот на Центарот за преработка на храна во друга дејност е предмет на претходно одобрување од ЛАГ-от и Мрежата за рурален развој на Северна Македонија.

# Подобност на апликанти

Како апликант на јавниот повик за комерцијализација на Центарот за преработка на храна може да се јави:

* Секое правно лице кое е законски регистрирано во Централниот регистар на Република Северна Македонија и ги исполнува критериумите за трговска дејност, а има најмалку една година искуство во прехранбената индустрија;
* Група на компании кои се организирани во конзорциум и се согласни една од компаниите да аплицира во име на целиот конзорциум.

Индивидуалци, непрофитни организации, јавни или владини институции кои се контролирани од владини тела или политички партии не се подобни за аплицирање на јавниот повик.

Дополнителни критериуми за квалификација на апликантите се следниве:

| **Критериуми за учество во повикот** |
| --- |
| 1.Субјект кој е активен во вредносниот синџир за производство, доработка, преработка, трговија на храна и/или врши угостителска дејност. |
| 2. Апликантот се обврзува да достави основни податоци за бизнисот и целосно да ги презентира очекуваните финансиски и нефинансиски резултати добиени од предложениот проект. |
| 3. За време на фазата на аплицирање, апликантот да прикаже искрен одговор на сите прашања наведени во повикот. |

Заинтересираните апликанти треба да поднесат предлог-решенија за развој на Центарот за преработка на храна, ќе воспостават трајни комерцијални операции за производство и преработка на одредени производи со креирање функционален и одржлив вредносен синџир, следејќи ги законските прописи и правилниците од донаторот.

Сите апликанти мора да ја извршуваат дејноста согласно сите важечки правила и процедури на We Effect, Sida, Мрежата за рурален развој на Северна Македонија, SDC и Palladium во согласност со договорот потпишан со Мрежата за рурален развој на Северна Македонија.

# Информации за аплицирање

Апликантите своите предлог-решенија треба да ги поднесат електронски, на следната мејл адреса: elizabeta.r@ruralnet.mk.

Крајниот рок за аплицирање на повикот е **22.07.2022** година.

Сите апликации од овој јавен повик треба да содржат технички предлог (Формулар за аплицирање) и предлог буџет. Техничкиот предлог мора да биде доставен на македонски јазик. Предлог за трошоците се доставува како посебен документ и додаток на техничкиот предлог. На апликантите им се препорачува да го пополнат формуларот за буџет што е можно подетално. Паушални суми нема да бидат прифатени. На апликантите им е дозволено да ги менуваат буџетските линии според потребите на активностите на предлогот. Потребниот формат за апликации е вклучен како Анекс 1 - Формулар за аплицирање и Анекс 1А - Образец за буџет.

Со цел подетално запознавање со Центарот за преработка на храна и посета на просторот, на **15.07.2022** ќе биде организиран информативен ден, на кој заинтересираните апликанти ќе може да закажат посета и состанок со претставници од Мрежата за рурален развој на Северна Македонија и ЛАГ Малеш-Пијанец.

Состаноците ќе бидат организирани во периодот од 10 до 14 часот, со претходно закажување на телефонот за контакт 078/303-819, Елизабета Ристеска-Мрческа.

За други дополнителни информации во врска со повикот обратете се на телефонскиот број 078/303-819, или на мејл адресата: elizabeta.r@ruralnet.mk.

# ЕВАЛУАЦИЈА НА АПЛИКАЦИИ

Добиените апликации ќе бидат разгледани во согласност со претходно утврдените критериуми. На разгледувањето и оценката на апликациите ќе работи комисија составена од членови од Мрежата за рурален развој на Северна Македонија, ИМЕ програмата, We Effect и ЛАГ Малеш-Пијанец. Комисијата ќе ги разгледа сите пристигнати апликации најдоцна во рок од 15 работни дена од датумот на поднесување и соодветно ќе ги информира сите апликанти за исходот од процесот на селекција.

Доколку комисијата утврди дека е потребно дополнително појаснување и дополнителни материјали од апликантите чии апликации имаат разумни шанси да бидат избрани на Повикот, ќе биде побарано нивно дополнително доставување.

Апликациите за добивање поддршка според овој повик ќе бидат оценети од Комисијата за селекција според следните критериуми:

|  |
| --- |
| Критериуми според кои предлозите ќе бидат евалуирани |

|  |
| --- |
| **Компатибилност на идејата со целите на повикот (35 поени)** |
| 1. Креирање нови работни места (директно или еквивалент на вработување со полно работно време) како резултат на поддршката (10 поени) |
| 1. Зголемена продажба кај бизнисот на апликантот (15 поени) |
| 1. Зголемени вработувања и продажба кај другите чинители со посебен акцент од регионот (10 поени) |
| **Технички пристап (30 поени)** |
| 1. Јасна и остварлива методологија за имплементација на активностите во поглед на временска рамка и потребни ресурси (5 поени) |
| 1. Број на директни корисници на услугите на Центарот за преработка на храна кои ќе бидат вклучени во проектот и ќе имаат директен интерес (10 поени) |
| 1. Степен на иновација на предложената активност во однос на постоечкиот бизнис модел на апликантот (10 поени) |
| 1. Активноста придонесува за промоција и дополнителна корист за ЛАГ-от и локалната заедница (5 поени) |
| **Политика за родова еднаквост и инклузија на младите (10 поени)** |
| 1. Директна соработка и иницијативи за вклучување на младите (години 19-29) (5 поени) |
| 1. Директна соработка и иницијативи за вклучување на жените (5 поени) |
| **Капацитети на организацијата/апликантот (10 поени)** |
| 1. Апликантот има добро портфолио и позиционираност на пазарот (5 поени) |
| 1. Апликантот располага со менаџерски капацитети и потенцијал да ги развие и имплементира активностите од повикот (5 поени) |
| **Дополнително финансирање од страна на апликантот (10 поени)** |
| 1. Финансиско учество на апликантот во инвестиции и други трошоци за комерцијализација на Центарот за преработка на храна (10 поени) |
| **Локација на бизнисот (5 поени)** |
| 1. Бизнис регистриран во реонот на Малеш-Пијанец (5 поени) |

Мрежата за рурален развој на Северна Македонија го задржува правото да финансира која било или ниту една од поднесените апликации. Издавањето на овој повик не претставува обврска за доделување од страна на Мрежата за рурален развој на Северна Македонија, ниту пак ја обврзува Мрежата за рурален развој на Северна Македонија да плати за трошоците направени при подготовката и поднесувањето на апликацијата. Понатаму, Мрежата за рурален развој на Северна Македонија го задржува правото да одбие која било или сите пристигнати апликации доколку таквите дејства се во најдобар интерес на Sida и We Effect. Апликациите се поднесуваат на трошок на Апликантот и доколку одредени околности го спречат донесувањето на одлуката, сите трошоци за подготовка и поднесување се на товар на апликантот.

# АНЕКСИ ( ДОПОЛНИТЕЛНИ ДОКУМЕНТИ)

Анекс 1: Формулар за аплицирање (наративен опис на предлог решението) за комерцијализација на Центарот за преработка на храна.

Анекс 1A: Буџет на проектот.

# ПОТРЕБНИ ДОКУМЕНТИ

* Тековна состојба издадена од Република Северна Македонија (ако е правно лице)
* Решение за основање на ентитетот (ако е правно лице)
* Биланс на успех од последната календарска година (ако е правно лице)
* Завршна сметка од последната календарска година (ако е правно лице)

1. Договорот за соработка ќе биде подготвен врз основа на предложениот бизнис модел од операторот, во соработка со ЛАГ-от и МРР на СМ, пред потпишувањето на официјалниот Договор за соработка за Центарот за преработка на храна [↑](#footnote-ref-1)